*****

ΚΑΝΟΝΙΣΜΟΣ (ΕΟΚ) αριθ. 2469/86 ΤΗΣ ΕΠΙΤΡΟΠΗΣ

της 31ης Ιουλίου 1986

που θεσπίζει τις λεπτομέρειες εφαρμογής σχετικά με τη χορήγηση εξισωτικής αποζημίωσης στους παραγωγούς τόνου που προορίζεται για τη βιομηχανία κονσερβοποιίας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3796/81 του Συμβουλίου της 29ης Δεκεμβρίου 1981 περί κοινής οργάνωσης αγοράς στον τομέα των προϊόντων αλιείας (1), όπως τροποποιήθηκε τελευταία από την πράξη προσχώρησης της Ισπανίας και της Πορτογαλίας, και ιδίως το άρθρο 17 παράγραφος 6,

τον κανονισμό (ΕΟΚ) αριθ. 1196/76 του Συμβουλίου της 17ης Μαΐου 1976 περί γενικών κανόνων σχετικά με την παροχή εξισωτικών αποζημιώσεων στους παραγωγούς τόνου που προορίζονται για τη βιομηχανία κονσερβοποιίας (2), και ιδίως το άρθρο 7,

Εκτιμώντας:

ότι το άρθρο 17 παράγραφος 1 του κανονισμού (ΕΟΚ) αριθ. 3796/81 προβλέπει ότι χορηγείται εξισωτική αποζημίωση, αν είναι αναγκαίο, στους παραγωγούς τόνων της Κοινότητας για τον τόνο που προορίζεται για τη βιομηχανία κονσερβοποιίας· ότι το μέτρο αυτό προβλέφθηκε για να αντισταθμίσει τα μειονεκτήματα που μπορούν να προκύψουν για τους κοινοτικούς παραγωγούς από το καθεστώς εισαγωγής· ότι κατ' εφαρμογή του καθεστώτος αυτού η μείωση των τιμών εισαγωγής τόνου μπορεί να απειλήσει άμεσα το επίπεδο των εισοδημάτων των κοινοτικών παραγωγών του προϊόντος αυτού·

ότι ο κανονισμός (ΕΟΚ) αριθ. 1196/76 καθορίζει τα κριτήρια τα οποία επιτρέπουν να εκτιμηθεί σε ποιο βαθμό υπάρχει πράγματι η απειλή αυτή και θεσπίζει τους κανόνες για τον καθορισμό του ποσού της αποζημείωσης·

ότι πρέπει να προσδιοριστούν οι κατηγορίες του προϊόντος που είναι επιλέξιμες για την αποζημίωση·

ότι για τις ποσότητες για τις οποίες αναγνωρίζεται το δικαίωμα για αποζημίωση, θα πρέπει να προσδιοριστούν ορισμένες λεπτομέρειες σχετικά με την υποβολή της αίτησης, εκ μέρους των ενδιαφερομένων, για την καταβολή της αποζημίωσης·

ότι πρέπει οι αρχές ελέγχου των κρατών μελών να είναι υπεύθυνες για τον καθορισμό των κατάλληλων ρυθμίσεων που θα επιτρέπουν τον συνεχή έλεγχο του συστήματος που έχει καθιερωθεί ·

ότι η Επιτροπή Διαχείρισης των Προϊόντων Αλιείας δεν διατύπωσε γνώμη στην προθεσμία που όρισε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο παρών κανονισμός θεσπίζει τις λεπτομέρειες εφαρμογής σχετικά με τη χορήγηση εξισωτικής αποζημίωσης στους παραγωγούς τόνου, η οποία στο εξής καλείται «αποζημίωση», που αναφέρεται στο άρθρο 17 του κανονισμού (ΕΟΚ) αριθ. 3796/81.

Άρθρο 2

1. Η χορήγηση της αποζημίωσης και το μέγιστο ποσό της καθορίζονται μέσω κανονισμού που εκδίδεται σύμφωνα με τη διαδικασία που προβλέπεται στο άρθρο 33 του κανονισμού (ΕΟΚ) αριθ. 3796/81, όταν παρατηρείται ότι οι όροι που ορίζονται στα άρθρα 3 και 4 του κανονισμού (ΕΟΚ) αριθ. 1196/76 πληρούνται για την εν λόγω περίοδο.

2. Η αποζημίωση χορηγείται για κάθε προϊόν που αναφέρεται στο παράρτημα ΙΙΙ του κανονισμού (ΕΟΚ) αριθ. 3796/81, για όλες τις ποσότητες τόνου που παρήχθησαν από ένα κοινοτικό παραγωγό, εκφορτώθηκαν στην Κοινότητα, πουλήθηκαν από τον εν λόγω παραγωγό σε βιομηχανία κονσερβοποιίας εγκατεστημένη στην Κοινότητα και παραδόθηκαν κατά την εν λόγω περίοδο σ' αυτή τη βιομηχανία για να μεταποιηθούν πλήρως και οριστικά σε προϊόντα που υπάγονται στο κεφάλαιο 16.04 του κοινού δασμολογίου.

3. Το μέγιστο ποσό της αποζημίωσης καθορίζεται στο απαραίτητο επίπεδο για να εξασφαλιστεί ότι η μείωση της τιμής στην κοινοτική αγορά δεν απειλεί το εισόδημα που προκύπτει για τους παραγωγούς τόνου από την εμπορία των παραχθησομένων ποσοτήτων στην κοινοτική αγορά των τρίτων χωρών.

Άρθρο 3

Οι αρμόδιες αρχές του ενδιαφερόμενου κράτους μέλους καθορίζουν το ποσό της αποζημίωσης για κάθε παρτίδα της ίδιας κατηγορίας προϊόντος που πωλείται και παραδίδεται στη βιομηχανία κονσερβοποιίας.

Το ποσό αυτό ισούται με τη διαφορά μεταξύ της ισχύουσας κοινοτικής τιμής παραγωγής και της τιμής που πραγματικά επισπράτεται από τον παραγωγό για την συγκεκριμένη παρτίδα, χωρίς όμως να είναι δυνατόν να υπερβεί το μέγιστο ποσό το οποίο καθορίζεται για τη σχετική περίοδο από τον κανονισμό που προβλέπεται στο άρθρο 2 παράγραφος 1.

Άρθρο 4

1. Η αίτηση για την καταβολή της αποζημίωσης συνοδευόμενη από τα δικαιολογητικά που αναφέρονται στην παράγραφο 2 υποβάλλεται από τον ενδιαφερόμενο παραγωγό για όλες τις παραδοθείσες ποσότητες κατά τη σχετική περίοδο, στις αρμόδιες αρχές του κράτους μέλους όπου είναι εγκατεστημένος ο παραγωγός αυτός, το αργότερο σε τριάντα ημέρες μετά την έναρξη ισχύος του κανονισμού που προβλέπεται στο άρθρο 2 παράγραφος 1.

2. Τα δικαιολογητικά είναι τα ακόλουθα:

α) το τιμολόγιο σχετικά με την πώληση των προϊόντων, στο οποίο πρέπει να αναφέρονται τουλάχιστον τα ονόματα και οι διευθύνσεις του ενδιαφερόμενου αγοραστή και πωλητή, όπως ορίζονται στο άρθρο 2 παράγραφος 2 και, για κάθε παρτίδα της ίδιας κατηγορίας προϊόντος:

- η πωληθεία ποσότητα,

- η τιμή πώλησης που εισπράχθηκε πραγματικά από τον παραγωγό,

- η ημερομηνία παράδοσης,

- ο τόπος παράδοσης·

β) τη απόδειξη της εκφόρτωσης στο τελωνειακό εδαφος της Κοινότητας, βεβαιωμένη από τις αρμόδιες αρχές του κράτους μέλους όπου έλαβε χώρα η εκφόρτωση·

γ) τη απόδειξη της παράδοσης των προϊόντων στο τελωνειακό έδαφος της Κοινότητας·

δ) τη απόδειξη πληρωμής του εμπορεύματος στην τιμή που αναφέρεται στο στοιχείο α) δεύτερη περίπτωση·

ε) τη απόδειξη της κοινοτικής καταγωγής των προϊόντων·

στ) τη βεβαίωση του μεταποιητή ότι η ποσότητα που αγοράστηκε προοριζόταν πράγματι για μεταποίηση, σύμφωνα με το άρθρο 2 παράγραφος 2.

3. Η αποζημίωση καταβάλλεται από το ενδιαφερόμενο κράτος μέλος σε προθεσμία δύο μηνών μετά την παραλαβή του συνόλου των στοιχείων που αναφέρονται στο παρόν άρθρο, εκτός από την περίπτωση που έχει αρχίσει υπηρεσιακή έρευνα σχετικά με το δικαίωμα στην αποζημίωση.

Άρθρο 5

1. Τα ενδιαφερόμενα κράτη μέλη καθερώνουν σύστημα ελέγχου που εγγυάται ότι τα προϊόντα για τα οποία έχει ζητηθεί η αποζημίωση έχουν το δικαίωμα να επωφεληθούν αυτής και ότι τηρούνται οι υπόλοιπες σχετικές κοινοτικές διατάξεις.

2. Οι λεπτομέρειες εφαρμογής του συστήματος ελέγχου πρέπει να προβλέπουν τουλάχιστον τα ακόλουθα:

- διατάξεις σχετικά με την επαλήθευση της κοινοτικής καταγωγής των προϊόντων, ιδίως βάσει των εγγράφων φόρτωσης,

- εξακρίβωση στους καταλόγους πώλησης των παραγωγών των ποσοτήτων που εκφορτώνονται και πωλούνται στα πλαίσια του παρόντος συστήματος και ένδειξη για κάθε ποσότητα της ημερομηνίας πώλησης αγοραστή του προϊόντος, καθώς και της τιμής στη οποία αυτή η ποσότητα αγοράστηκε,

- τακτικές άμεσες επιθεωρήσεις στις βιομηχανίες μεταποίησης ιδίως για να επαληθευθεί ότι τα προϊόντα που αγοράστηκαν υπό το παρόν καθεστώς προορίζονται πράγματι για μεταποίηση σύμφωνα με το άρθρο 2 παράγραφος 2.

Άρθρο 6

1. Σε περίπτωση ψευδούς δήλωσης εκ προθέσεως ή λόγω σοβαρής αμέλειας, ο δικαιούχος της αποζημίωσης υποχρεούται να καταβάλει στο ενδιαφερόμενο κράτος μέλος ποσό ίσο με 25 % της αποζημίωσης που του χορηγήθηκε για την περίοδο των τριών μηνών που καλύπτεται από την αίτηση, με την επιφύλαξη της υποχρέωσής του να επιστρέψει την αποζημίωση αυτή με τους όρους που αναφέρονται στο άρθρο 8 του κανονισμού (ΕΟΚ) αριθ. 729/70 του Συμβουλίου της 21ης Απριλίου 1970 περί χρηματοδοτήσεως της κοινής αγροτικής πολιτικής (1).

2. Σε περίπτωση που δικαιούχος της αποζημίωσης διέπραξε παράβαση περιορισμένης σημασίας όσον αφορά το καθεστώς αποζημίωσης και αποδεικνύεται από αυτόν, με τρόπο ικανοποιητικό για το ενδιαφερόμενο κράτος μέλος, ότι η παράβαση αυτή διαπράχθηκε χωρίς πρόθεση απάτης ή από σοβαρή αμέλεια, το κράτος μέλος κατακρατεί ποσό ίσο προς το 10 % του ποσού της αποζημίωσης που εφαρμόζεται στις ποσότητες που αποτελούν αντικείμενο της παράβασης και για τις οποίες πρέπει να χορηγηθεί ή έχει χορηγηθεί αποζημίωση.

3. Τα κράτη μέλη γνωστοποιούν κάθε μήνα στην Επιτροπή τις περιπτώσεις εφαρμογής του παρόντος άρθρου.

Άρθρο 7

1. Τα ενδιαφερόμενα κράτη μέλη κοινοποιούν στην Επιτροπή, το αργότερο ένα μήνα μετά την ημερομηνία έναρξης ισχύος του παρόντος κανονισμού, τα μέτρα ελέγχου τα οποία λαμβάνουν κατ' εφαρμογή του άρθρου 5 παράγραφος 1.

2. Προ του τέλους του τριμήνου που ακολουθεί την περίοδο για την οποία χορηγήθηκε η αποζημίωση, τα κράτη μέλη κοινοποιούν επίσης στην Επιτροπή τις πληρωμές, που πραγματοποιήθηκαν βάσει του άρθρου 4 παράγραφος 3, τις σχετικές παραδοθείσες ποσότητες καθώς και τα αποτελέσματα των επιθεωρήσεων που αναφέρονται στο άρθρο 5 παράγραφος 2.

Άρθρο 8

Ο συντελεστής μετατροπής που εφαρμόζεται στην αποζημίωση είναι η αντιπροσωπευτική τιμή που ισχύει την ημέρα πώλησης του προϊόντος.

Άρθρο 9

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 31 Ιουλίου 1986.

Για την Επιτροπή

Antonio CARDOSO E CUNHA

Μέλος της Επιτροπής

(1) ΕΕ αριθ. L 379 της 31. 12. 1981, σ. 1.

(2) ΕΕ αριθ. L 133 της 22. 5. 1976, σ. 1.

(1) ΕΕ αριθ. L 194 της 28. 4. 1970, σ. 13.